ΓΡΑΠΤΗ ΕΡΩΤΗΣΗ E-2543/97 υποβολή: Mihail Papayannakis (GUE/NGL) προς την Επιτροπή (24 Iουλίου 1997)

Θέμα: Ρύπανση της λίμνης Κορώνειας

Η λίμνη Κορώνεια περιλαμβάνεται στους υγροβιοτόπους της Ελλάδας που προστατεύονται από την οδηγία 92/43 ((ΕΕ L 206 της 22.7.1992, σελ. 7. )). Παρόλη όμως την...προστασία, η ρύπανση είναι μόνιμη, μιας και η λίμνη είναι αποδέκτης της παράνομης διάθεσης των εργοστασιακών αποβλήτων της ευρύτερης περιοχής του Λαγκαδά, η οικολογική καταστροφή ολοκληρώνεται και οι αρμόδιες ελληνικές αρχές αδιαφορούν.

Η Επιτροπή στην απάντηση της (22.11.1996) στην υπ' αριθμόν Ε-2677/96 ((ΕΕ C 72 της 7.3.1997, σελ. 72. )) ερώτησή μου σχετικά με τα προβλήματα ρύπανσης που αντιμετωπίζει η λίμνη Κορωνεία, είχε δηλώσει ότι «....είναι ενήμερη των περιβαλλοντικών προβλημάτων της λίμνης Κορώνειας και ότι απευθύνθηκε ήδη στις ελληνικές αρχές προκειμένου να της αποσταλούν όλες οι σχετικές πληροφορίες». Επιπλέον δήλωσε ότι «εάν διαπιστώσει παράβαση των κοινοτικών διατάξεων, θα δρομολογήσει, ενδεχομένως, διαδικασία παραβάσεως δυνάμει του άρθρου 169 της Συνθήκης».

Ερωτάται η Επιτροπή, μετά και τα τελευταία δεδομένα για την ακόμη περαιτέρω οικολογική επιβάρυνση της λίμνης της Κορώνειας, ποιες είναι οι πληροφορίες που της απηύθυναν οι ελληνικές αρχές, τι ακριβώς μέτρα πρόκειται να λάβει για την κατάλληλη εφαρμογή του κοινοτικού περιβαλλοντικού δικαίου στη συγκεκριμένη περίπτωση, και εάν προτίθεται τώρα να δρομολογήσει τη διαδικασία παραβάσεως δυνάμει του άρθρου 169 της Συνθήκης;

Απάντηση της κας Bjerregaard εξ ονόματος της Επιτροπής (16 Οκτωβρίου 1997)

Αφού απέστειλε μια σειρά επιστολών σε διάφορες οργανώσεις προστασίας του περιβάλλοντος, η Επιτροπή απηύθυνε αρκετές επιστολές προς τις ελληνικές αρχές με τις οποίες τους ζητούσε πληροφορίες για τα μέτρα που πρόκειται να λάβουν για να παύσει η έκχυση επικίνδυνων υγρών ουσιών στη λίμνη Κορώνεια από διάφορες επιχειρήσεις της περιοχής Δρυμού, καθώς επίσης και για τις πρωτοβουλίες στις οποίες προτίθενται να προβούν για να σταματήσει η ρύπανση της λίμνης, ιδίως σε συνάρτηση με το πρόγραμμα μείωσης της ρύπανσης που προβλέπει το άρθρο 7 της οδηγίας 76/464/ΕΟΚ σχετικά με τη ρύπανση που προκαλείται από ορισμένες επικίνδυνες ουσίες που εκχέονται στο υδάτινο περιβάλλον ((ΕΕ L 129 της 18.5.1976. )).

Απαντώντας στις εν λόγω επιστολές, οι ελληνικές αρχές αναγνώρισαν ότι η ρύπανση στη λίμνη έχει φθάσει σε κρίσιμο σημείο. Διαβίβασαν μάλιστα στην Επιτροπή ακριβείς πληροφορίες σχετικά με τις συνθήκες λειτουργίας των επιχειρήσεων στην περιοχή (αλληλογραφία της 21ης Φεβρουαρίου 1997 και 12ης Αυγούστου 1997). Σύμφωνα με τις απαντήσεις των ελληνικών αρχών, οι επιχειρήσεις αυτές εξακολουθούν να εκχέουν τα υγρά απόβλητά τους στη λίμνη Κορώνεια χωρίς να τηρούν τα πρότυπα που επιβάλλει σε θέματα περιβάλλοντος η κοινοτική νομοθεσία και ιδίως η οδηγία 76/464/ΕΟΚ.

Επίσης, το Υπουργείο Περιβάλλοντος εκπονεί τη στιγμή αυτή υπουργική απόφαση, η οποία περιλαμβάνει σειρά μέτρων για την προστασία της λίμνης Κορώνειας. Στο πλαίσιο αυτό, ζητήθηκε χρηματοδοτική συνδρομή από την Κοινότητα (διαρθρωτικά ταμεία) προκειμένου να καταστεί δυνατή η ταχεία εφαρμογή των μέτρων που είναι αναγκαία για να σταματήσει η ρύπανση της λίμνης.

Η Επιτροπή κρίνει ότι, παρά τις προσπάθειες της ελληνικής κυβέρνησης, τα μέτρα που κοινοποιήθηκαν παραμένουν ανεπαρκή. Για να σταματήσει η ρύπανση της λίμνης Κορώνειας, είναι αναγκαίο να ληφθούν το συντομώτερο δυνατόν περεταίρω μέτρα.